Antonio Pedro Khoraish

Hi Patriarka Moran Mor Antonio III Pedro Khoraish (Septyembre 20, 1907 - Agosto 19, 1994), (o kundi man Antonios Boutros Khoraish, Frinanses: Antoine Pierre Khoraiche, iya apelyido puyde liwat igsurat hin pipira nga mga paagi sugad han Khreich, Khraish, Khoraiche, Inarabo: أنطونيوس الثالث بطرس خريش‎), amo an Maronita nga Patriarka han Antiokia ngan Bug-os nga Sinirangan tikang han 1975 kutob han iya pagbiya hin paglíngkod dida han 1986, ngan usa nga kardinal han Singbahan Katoliko. Namatay hiya dida han Agosto 19, 1994.

Biyograpiya
Natawo hi Patriarka Antonio Khoraish dida han Septyembre 20, 1907 ha Ain Ebel, usa nga gutiay nga baranggay ha salatan han Libano. Kilalado hiya nga mag-aaram dida han lokal nga primarya nga iskwelahan dida han baranggay, ngan an iya matinumanon nga pagsunod han iya pagtuo nagdara ha iya ha edad nga 13, ngadto ha Roma nag diin nagtikáng hiya han iya mga pag-aram ha pilosopiya ngan teyolohiya didto han Unibersidad Urbaniana Pontificio. Nakakarawat hiya han iya doctorate ha pilosopiya ha edad nga 16 ngan binmalik hiya ha Beirut, Libano nga diin nagpadayon hiya han iya post-doctoral nga pag-aram hin teolohiya didto ha Université Saint-Joseph.

Pagka-pádì
Gin-ordenar hiya nga pádì ha Katerdal han Tiro ha Salatan nga Libano han Abril 11, 1930 nga diin nagtutdo gihapon hiya ha lokal nga iskwelahan Katoliko. Tikang 1930-1940, api gihapon hiya han fakultad han Iskwelahan Sagesse ha Beirut, vikaryo han patriarka ha Palestina ngan mangulo han Maronita nga hukmanan han Baraan nga Tuna. Ginpili hiya nga vikaryo-heneral han arkidiosesis han Tiro han mga Maronita, ngan didto hiya nag-alagad tikang 1940-1950.

Pagka-Obispo
Han Abril 25, 1950 ginhimo hiya ni Papa Pío XII nga kabulig nga obispo han Sidón han mga Maronita, ngan Titular nga Obispo han Tarso han mga Maronita, ngan han Oktubre 15, 1950 ginkonsagrar hiya nga obispo ni Patriarka Antonio Pedro Arida.  Han Nobyembre 25, 1957, ginhimo hiya nga Obispo han Sidón han mga Maronita. Komo obispo,tinmambong hiya han Ikaduha nga Konsilyo han Vaticano.  Nahimo hiya nga administrador nga delegado han Patriarkado han Antiokia han mga Maronita dida han 1974. Hiya gihapon an obispo nga delegado han mga Maronita nga mga seminaryo ngan mangulo han ehekutibo nga komisyon han Inter-ritwal nga Katitirok hin mga Patriarka  ngan mga Obispo han Libano.

Pagka-Patriarka
Napili hiya nga Patriarka han Antiokia ngan Tanan nga Sinirangan han Pebrero 3, 1975, katapos han kamatay han nanguna nga patriarka.  Komo Patriarka, tinmambong hiya han ika-IV nga Ordinaryo nga Katitirok han Sinodo Pankalibotan hin mga Obispo ha Syudad han Vaticano han Septyembre 30, 1977.  Han iya Patriarkado, an Beato nga hi Charbel Makhlouf gindeklara nga Santo han Singbahan Katoliko hin usa nga seremonya ha Basilika ni San Pedro ha Roma han Oktubre 9, 1977.

Pagka-Kardinal
Han Pebrero 2, 1983, hiya amo an nagin ikaduha nga Maronita nga Patriarka nga nahimo nga Kardinal. Komo kardinal, tinmambong hiya han ika-VI nga Ordinaryo nga Katitirok han Sinodo Pankalibotan hin mga Obispo ha Syudad han Vaticano han Septyembre 29, 1983.  Hi Hermana Rafqa Pietra Choboq Ar-Rayès (kilalado gihapon nga Santa Rafka), usa nga Libanesa nga madre nga taga-Hamlaya, gindeklara nga Beata didto ha Basilika ni San Pedro han Nobyembre 17, 1985.

Han Abril 3, 1986, nagbiya hiya hin pagka-Patriarka Maronita han Antiokia.  Namatay hiya han Agosto 19, 1994 ha Beirut ngan ginlubong hiya ha sede han Patriarkado nga Katoliko Maronita ha Bkerké, Libano.

Mga kasarigan

Mga natawo han 1907
Mga namatay han 1994